Charlotte Broman Mølbæk (SF), 2022-06-07:
Tak for det, og tak for ordet.
Det handler bl.a. om, hvordan børn får bedre mulighed for at udfolde deres fantasi i skoledagen, og om, hvilken betydning digitale platforme har for det.
Jeg synes også, det er vigtigt, at vi skal have en debat omkring, hvordan vi får et samfund med fantasien i centrum.
Jeg tror, at jeg og stillerne af denne forespørgsel er på samme side, når jeg siger, at vi begge er for mere leg, mere kreativitet, fantasi og virkelyst.
Og jeg synes, vi er på vej i den rigtige retning med at få mere fantasi ind i skolerne, og det er, fordi lærerne med små skridt i højere grad får lov til at udfolde deres fagligheder og får mere frihed ude i skolen til det.
Fantasien i skolen blomstrer, når vi giver lærerne og de ansatte pædagoger i skolerne friheden til at tilrettelægge undervisningen og skoledagen og sætte deres faglighed i spil.
Og det gør dem og det gør i øvrigt også lærerne i stand til at levere en mere motiverende undervisning, som rykker eleverne fagligt og personligt, hvad vi bl.a. kunne høre den forrige taler også henvise til.
Men vi har også brug for, at der er midler til, at skolerne kan købe de materialer, der skaber fantasien og virkelysten.
Vi ved jo godt, at det er et kendt faktum ude på skolerne, at økonomien kan være svær, når man står med rigtig mange børn, der måske har brug for specialundervisning, og når man i øvrigt også har den helt almindelige drift af skolen.
Så kan der godt være pres på materialerne.
Så der er også en økonomi, der spiller ind her.
selv om man digitalt igennem »Minecraft« kan styrke samarbejdsevnen, kreativiteten og fantasien, er det lige så vigtigt, at skolerne har råd til, at eleverne også kan prøve at blande maling og skabe nye farver og undervise eleverne i bæredygtig madlavning.
Men vi har også brug for en generel kulturændring af vores folkeskole.
Som jeg sagde før, er den så småt på vej.
Det er en kulturændring, der også siger, at det er helt okay at fejle, og at det faktisk er helt naturligt, for hvis vi ikke tillader fejl, kommer vi også til slå fantasien ihjel, og så bliver man nervøs og usikker, og så tør man ikke at slippe den løs.
Hvis ikke man i folkeskolen kan få lov til at udfolde sin fantasi, får vi nok et fantasiløst samfund.
Og der havde SF gerne set, at vi var kommet længere med kortere skoledage og karakterfrie klasser, også fordi feedback for os er mere end bare et lille tal, man sætter på en præstation, men også handler om, hvad det egentlig er, man har været igennem.
Hvad har jeg lært?
Hvad er det, der er gjort godt?
Det mener vi faktisk også er noget af det, der kan give mere frihed til eleverne, fordi alle elever er parate til noget i hver deres tempo.
Og derfor mener SF også, at vi skal fortsætte de gode takter, vi er i gang med, ved netop at give skolerne mere frihed.
Det nytter noget, og det giver også noget, når skolerne får lov til at konvertere bl.a. den understøttende undervisning til kortere skoledage og med flere voksne i timerne.
For så er det, der også er
mere tid og plads til den her leg og frihed til at udvikle sig og det, der nu kan opstå, når man giver dem fri til det.
Og med de ord har jeg fremlagt SF's indstilling og holdning til det her, og vi siger tak for at sætte emnet på i dag.